ce en kk ky ru ru ky ky ru ru ru bg ru ru ru en hbs_cyr ru ky hu ky ru ru ru ky ky ky ky ky ky kk ky kk ky ru krc ky ky ky ky ky ky ky ky ky ky ky ru ky ky ky ky ky ru ky ru ky ru ky ky ky ky ky fr
"Агым", 01.02.08 - 3-бет: Хайл, Сайракан!..•
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Согуштан да пайда тапкан каапырлар
Акыйкатчы Турсунбай Бакир уулу агынан жарылды. Баягы Баткен жаңжалында жапондор өз жарандарын туткундан чыгарып алганга деп берген 3 миллион "жашылбайдын" андан аркы тагдыры тууралуу ырчы-депутат Ибрагим Жунусовдун суроосуна жооп берип жатып, ал акчаны биздин эле чиновниктер жеп алган деди. Көрсө, ошондогу Коопсуздук кеңешинин катчысы Болот Жанузаков, Улуттук коопсуздук министри Мисир Ашыркулов баш болгон кыке-чиновниктер өзара бөлүшүп алыптыр. Турсунбайдын айтымында, окуяга тиешеси бар тажик министри Мирза Зиеев дегенге гана бир аз бөлүгүн ыраа көрүшүптүр.
"Кабарда" иштеп келген Айбек Султангазиев башбакан Игорь Чудиновдун басма сөз катчылыгына дайындалды. Кесиби - тарыхчы, Улуттук университетти 1995-жылы бүтүрүптүр. Кесиптик лицейде мугалимдиктен "Кабардын" кабарчысына, башкы чыгаруучусуна дейре эмгектенген. "Кабардын" азыркы абалы мышык ыйлаарлык, себеби, жанын үрөп иштейин деген жан жок, ыкшыйып отурушат дешет. Тыңыраагы эле ошол Айбек Султангазиев эле экен.
"Акыйкат үчүн" кыймылынын жетекчилигинин бири Темир Сариев коомдук парламенттин негизги жоболору, регламенти иштелип чыкканын билдирди. 4-февралдан тарта коомдук парламенттин тизмеси, эксперттик тобу түзүлмөкчү. Эксперттик топ бардык көйгөйлүү маселелер боюнча сунуштарды иштеп чыгып, анализ жасайт. Бирок Темир Аргенбаевич ал сунуштар, аналитикалык каттар кимге берилерин айтпады.
"Акжолчу" депутат Зайнидин Курманов: "Оң рулдуу машинелерди алып келүүгө тыюу салуу парламенттен эмес, бир эле Улукбек Ормоновдон чыгып жатат. Мындай демилге өкмөттөн чыкса түшүнүктүү болмок. "Акжол" фракциясына айтарым, шайлоочулардын ишкердүүлүгүн чектеген мындай чыгармачылык менен алектенгенди токтотсоңор" деди. "Акжолчулар" арасы тынч эмес экенин, биринин жасаганына экинчиси каршы экенин ушундан байкоого болот.
Пенсионерлер көп жашай баштады
Соцфонд төрагасы Марат Султановдун айтымында, үстүбүздөгү жылы өлкөдө пенсионерлер саны 90 миңге көбөйөт. 2002-жылдан тарта пенсионерлер азайып, Соцфонддун бюджети жакшырып келаткан. Мындан сырткары бизде жыл сайын 26-27 миң пенсионер өлөт. Президент эмне үчүн пенсияга курагын узартуу керектигин какшап атат десе…
Тогуз ай омурткасы сыздап, боор этинен жаралган баласынын колунан өлүм табам деп кайсы эне ойлосун. Жакында Бишкек шаарынын Жал кичирайонунда жашаган, 1990-жылы туулган Жумали уулу Ынтымактын өз энесин башка чаап өлтүрүп, денесине бензин чачып өрттөгөн кылмышынын бети ачылды. Мыкаачы баланын бул жарык дүйнөгө алып келген энесинде эмне өчү бар эле? Канкор бала энесин эмне себептен өлтүргөндүгү тууралуу маалыматты "Агымдын" кийинки санынан толук окуйсуздар!
Бооруна тартпай бомуран кал...
Жалалабаттын Алабука районунан келген А.Сатыбалдиев борбордогу Ош базарында "Хизб-ут Тахрирдин" 21 китепчесин көтөрүп жүргөн жеринен колго түшкөн. Кебетеси, аларды берип, бооруна тартуу үчүн шериктерди издеп жүргөн окшойт. Азыр бул боюнча жүргөнүнө түшүнүк берүүдө.
Деги жүрөгү бар немеби?
Хамиджан деген адам ИИМдин тергөө башкы башкармалыгына келип, 1994-жылы чала тааныш бирөө анын Нияз Ми деген Кытайдан келген досунун 2 бөлмө квартирасын коркутуп, өзүнө каттатып алганын айтып арызданган. Милийсалар дароо эле Люхудзаев В. дегенди кармашты. 14 жылдан бери коркуп отура беришкенби десең.
Карабалта шаарында кечинде дискотека учурунда №1 орто мектепте окуган балдар №5 мектептин А.Асабаев деген окуучусунун жамбашына бычак уруп, 1000 сомун, чөнтөк телефонун тартып алышкан. Чатактын баары дискотека учурунда болорун балдарына көз салбаган ата-энелер түшүнбөсө, мындайлар дале улана берет. Бул иш боюнча тергөө башталды.
Жашыл акчанын баары эле эмес
Лебединовкадагы "Котли Трейдинг" ЖЧК автосалонуна 25-30 жаштардагы беш адам келип, ЖЧК директору, Пакистандын жараны Ахмед Кокарды сабап, бычакташып, жанындагы 10 миң долларын алып кетишкен. Ахмед Кокар ооруканага жеткирилип, Чүй облусунун ички иштер бөлүмү чечен уюшкан кылмыштуу тобунун мүчөлөрү З.Талгаев, К.Билалов деген "азаматтарды" колго түшүрүшкөн.
ИИМдин уюшкан кылмыштуулукка каршы регионалдык башкармалыгы Ош шаарынын Памир көчөсүндө жашаган А.Камиловдун жертөлөсүнөн жылтырак баштыкка оролгон РГД-5 гранатасын таап чыгышса, Чүй облустук милийсалары Көкжар айылындагы "Гольфстрим" кафесинен А.Иманов дегенди эптеп кармашып, чөнтөгүнөн "ТТ" тапанчасын 2 окчонтою, 15 огун алышты.
Каныбек Осмоналиевдин уулу кармалабы?
Дин иштери боюнча мамагенттин директору Каныбек Осмоналиевдин уулу Рыспай Осмоналиев Москвадагы 200дөй кыргызга орус жарандыгын алууга жардам берем деп, алардын ар биринен 1000ден 1500 долларга чейин алып, дайынсыз качып кеткен. Азыр бул ишке Тышкы иштер министрлиги кийлигишип жатат. Каныбек Осмоналиев "баламдын мындай ишке барарына ишенбейм, эгер ал чындап күнөөлүү болсо, укук коргоо органдары териштирсин, балким ал кандайдыр бир аферанын курмандыгы болгондур" дейт.
Кыргыз медакадемиясынын ректору Доктурбек Адамбековду толугу менен актаган сот чечимин Жогорку сот да күчүндө калтырды. Адамбеков адегенде "кызмат абалынан кыянат пайдаланды" деген статья менен күнөөлөнүп, бирок сотто акталган. Буга ыраазы болбогон Бишкек шаардык прокуратурасы Адамбековду жоопко тартуу жөнүндө кайра кайрылган. Ректордун айтымында, "мамлекетке да, жеке адамдарга да эч кандай зыян келтирилген эмес, жөн гана медакадемиянын ректорунун орду бирөөлөргө керек болгондуктан жалаа жабылып жатат".
"Чалкис", 4 млн. сом чаткаяктабы?
"Чалкис" ЖЧК бажы төлөмдөрүн төлөбөй жүргөндүгү үчүн финполициянын тузагына илинди. Көрсө, 4 млн. сом төлөбөй жүргөн экен. Дагы кайсы салыктан сайгактап качып жүргөнү белгисиз. Финполициясына айтаарыбыз, мындай фактыны жарыя айтканыңар жакшы, бирок убакыт өткөрүп, өзара тындым кылбай, жыйынтыгын да билдирип турсаңар дурус болмок.
Финансы министри Тажикан Калимбетова "ведомстволор атайын эсепке бөлүнгөн каражаттардын 80 пайызын кызматкерлердин айлыгына жумшайт, бирок расмий отчетторго бул цифралар кошулбайт, ошон үчүн аз. А чындыгында ведомство кызматкерлеринин айлыктары 2-3 эсеге көп" деди. Билип айттыбы, билбей айттыбы, бирок Финансы министри бир чоң "кормушканын" сырын ачып салды.
"Бириккен фронттон" бирдемеңер кемби?
ЖК депутаттары маданият жана маалымат министрлигине массалык майрамдарды өткөрүүгө атайын аппаратураларды сатып алууну сунуш кылды. 2008-жылдын бюджетинен атайын бөлүнгөн 8 млн. сомго керектүү аппаратура алынса, канча каражат үнөм болмок. Министр С.Раевдин айтымында, өткөн апрель митингисинде "Бириккен фронт" ушундай аппаратуранын арендасы үчүн күнүгө 9 миң доллардан төлөгөн.
"Азыркы кезде Кыргызстанда диний экстремисттик активисттердин саны күн санап өсүүдө" деп тынчсызданат белгилүү саясат таануучу Нур Омаров. Анын маалыматы боюнча, акыркы беш жылда алар жети эсеге көбөйдү, аларга жан тарткандар да аз эмес. Азыр ар түрдүү экстремисттик уюмдун 15 миң активдүү мүчөсү бар, алар көбүнесе түштүктө, бирок 2005-жылдан тарта түндүк райондоруна ыкчам аралашып жатышат. Минтип отурса, Кыргызстандын келечегине чоң коркунуч жаралат.
Алгачкы оюн-зоок гезити катары чыккан "Обон" гезити бир топ жылдардан кийин кайрадан жарыкка чыга баштады. Анын башредактору - Дүйшөн Орозалиев. Азыркы жайнаган шоу, оюн-зоок гезиттеринин башында турган "обон" дагы эле өз багытынан жазбай өз окурмандарын табат го.
ActionTeaser.ru - ???????? ???????